钦定古今图书集成/明伦汇编/官常典/第353卷 > 锺同
## 钦定古今图书集成/明伦汇编/官常典/第353卷 > 锺同

按《明外史》本传：“同字世京，吉水永丰人。父复，宣德八
年进士，历翰林院修撰，与刘球善。球上封事，复预其
谋。妻劝止，球诣复邸，邀偕行。复已他往，妻从屏间詈
曰：‘汝自上疏，何累他人为’？球叹曰：‘彼乃谋及妇人’。遂
独上奏，竟死。居无何，复亦病卒，妻深悔之，每号辄曰：
‘早知尔，曷若与刘公偕死同幼闻母言，即感奋思成’”
父志。尝入吉安忠节祠，见所祀欧阳修、杨邦乂诸人，
叹曰：“死不入此，非丈夫也。”景泰二年举进士。明年授
御史。遇事敢言。怀献太子既卒，与郎中章纶早朝，语
及沂王，皆泣下，因与约，疏请复储。已而京师有灾异，
同以讽礼部尚书胡濙。濙愕然曰：“君欲取死耶？”同愤，
乃上疏论时政，因及复储事。其略曰：“近得贼谍言也，
先使侦京师及临清虚实，期初秋大举深入，直下河
南。臣闻之不胜寒心，而庙堂大臣乃恬不介意。昔秦
伐赵，诸侯自若，孔子顺独忧之，人皆以为狂臣。今者
之言，何以异此？臣草茅时闻寺人构恶，戕戮直臣刘
球，遂致廷臣箝口。假使当时犯颜，有人必能谏止上
皇之行，何至有蒙尘之祸？陛下赫然中兴，锄奸党，旌
忠直，命六师御敌于郊，不战而三军之气自倍。臣谓
陛下方且鞭挞四裔，坐致太平，奈何边氛甫息，疮痍
未复，而侈心遽生，失天下望。伏愿取鉴前车，厚自奋
厉，毋徇货色，毋甘嬉游，亲庶政以总威权，敦伦理以
厚风俗，辨邪正以专委任，严赏罚以彰善恶，崇风宪
以正纪纲，去浮费，罢冗员，禁僧道之蠹民，择贤将以
训士。然后亲率群臣，谢过郊庙，如成汤之六事自责，
唐太宗之十渐必改，庶几天意可回，国势可振。父有
天下，固当传之于子，乃者太子薨逝，足知天命有在。
今皇储未建，国本犹虚。臣窃以为，上皇之子，即陛下
之子。沂王天资厚重，足令宗社有托。伏望扩天地之
量，敦友于之仁，蠲吉具仪，建复储位，实祖宗无疆之
休。昔尝命将帅各陈方略，经旬逾时，互相委责。及石
亨、柳溥有言，又不过庸人孺子之计。平时尚尔，一旦
有急，将何策制之？夫御敌之方，莫先用贤。陛下求贤
若渴，而大臣顾排抑之，所举者率多亲旧富厚之家，
即长材屈抑，孰肯为言？朝臣欺谩若此。此臣所以抚
膺流涕，为今日妨贤病国者丑也。”疏入，帝不怿。下所
司议。宁阳侯陈懋、吏部尚书王直等请帝纳其言，因
引罪求罢。帝慰留之，而衔同甚，未发。后数日，章纶《复
储》疏继上，下诏狱考讯，遂并系。治同时五年五月也。
明年八月，大理少卿廖庄以谏储事予杖。左右言：“事
由同倡，同”实罪魁。帝乃封巨梃，就狱中杖之。同竟死，
时年三十二。同之上疏也，策马出，马伏地不肯起。同
叱曰：“吾不畏死，尔奚为者？”马犹盘辟再四，乃行。同死，
马长号数声亦死。英宗复位，亟叹同忠臣，赠大理左
寺丞，录其子启为国子生，寻授咸宁知县。启请父遗
骸归葬，诏给舟车廪饩送之。成化中，同妻罗氏自陈
贫窭，乞令次子越入国学；帝即以为通政知事，而给
罗氏月廪。寻赐同谥“恭愍”，从祀忠节祠。与球联位，竟
如同初志。

===王彰===按《明外史》本传：“彰字文昭，郑人。洪武二十年，举于乡，
补国子生。使山东，平籴，以廉干称，擢吏科。逾年改给
事中，迁都给事中，改刑部员外郎，迁山西左参政。永
乐五年，召为礼部右侍郎。父丧除，改户部。陜西大疫，
奉使祀西岳。新安民鬻子女偿赋，彰奏为蠲除，赎还
所鬻。改都察院右副都御史。陕西佥事马英激肃州”
番为变，杀御史及都指挥。彰劾英，磔死。又劾御史陈
孟旭受赇枉法，文献盗银课，皆坐死。劾金吾指挥李
严逐母不养及诸贪淫罪。皇太子命磔之。诸所论劾
甚众。彰有母，年八十馀矣。十一年从帝北巡，命归省，
赐其母冠服金币。谕之曰：“君子居官不忘亲，居家不
忘君。凡所过，民安否，吏贤不肖，还悉”以闻。彰还，奏事
称旨。久之，进右都御史。十九年，帝遣廷臣二十六人
巡抚天下，彰与给事中王励得河南。终明世，大臣得
抚乡土者，彰而已。河南水灾，民多流亡，长吏不加恤。
彰奏黜贪刻者百馀人，罢不急之征十馀事。招复流
民，发廪赈贷，多所全活。还朝，命督饷北征。仁宗即位，
河溢开封，命彰与都指挥李信往赈恤。宣德元年命
彰自良乡抵南京巡抚军民。帝以彰所言率常事，不
切利病，降敕切责，令军民休戚详具以闻。复谕侍臣
曰：“两京相距数千里，驿使往来为扰，或遘水旱，小民
失所，咸朕所欲闻。朝使还及御史巡历，皆不以告，故
遣彰往视。今所奏多细故，不切事要。大臣如此，朕复
何望？卿等当悉朕意，有闻必以告。君臣同体，勿有所
疑。”事竣，复命与都督山云巡视蓟州、永平、山海诸关
隘。三年卒于官。彰严介自持，请托皆绝，用法过刻。其
母屡以为言，不能改。时刘观为左都御史，人谓彰公
而不恕，观私而不刻云。